पहले दिन जांची दसवीं की सिर्फ दस दस कॉपियां, नहीं पहुंचे 200 शिक्षक
दसवीं बोर्ड की उत्तर पुस्तिकाएं सोमवार से जंचनी शुरू हुईं। पहले दिन आधा सेशन सिर्फ कॉपियों की ब्रिफिंग में खत्म हो गया। इसके चलते शिक्षकों ने केवल दस-दस काॅपियां ही जांची। इधर ड्यूटी में लगाए गए शिक्षकों में से लगभग 200 शिक्षक अनुपस्थित रहे, जिन्हें शिक्षा विभाग के माध्यम से दोबारा रिमाइंडर भेजा गया है।
उत्तरपुस्तिका की जांच के लिए शहर में स्टेट स्कूल व बल्देव प्रसाद मिश्र स्कूल को सेंटर बनाया गया है। जहां लगभग 1100 शिक्षकों की डयूटी लगाई गई है। इन शिक्षकों को रोजाना 40 कापी जांचने व 20 मार्च तक जांच पूरी करने का निर्देश दिया गया है। लेकिन स्कूलों में चल रही स्थानीय परीक्षाओं व इसका रिजल्ट तैयार करने की जिम्मेदारी के चलते शिक्षक बोर्ड की कापी जांचने में रुचि नहीं दिखा रहे हैं। सोमवार को स्टेट स्कूल में 120 व बल्देव प्रसाद मिश्र स्कूल में 80 शिक्षक जांच करने के लिए नहीं पहुंचे थे। माध्यमिक शिक्षा मंडल इन शिक्षकों को अनिवार्य ड्यूटी के लिए सीधे कोर्ट से आदेश भिजवा रही हैं। इधर बुधवार को बारहवीं बोर्ड का अंतिम पर्चा होना है, इसके चलते भी दोनों केंद्रों में जांच की प्रक्रिया प्रभावित रहेगी। इस दिन 2 बजे के बाद ही कापियों की जांच शुरु की जाएगी।
2 लाख का टारगेट, होली में दो दिन छुट्टी: जिले में जांच के लिए 2 लाख कापियों का टारगेट रखा गया है, जिसकी जांच 20 मार्च तक हर स्थिति में पूरी करनी है, लेकिन शिक्षकों की कमी व अनुपस्थिति ने समस्या बढ़ा दी है। इधर होली के चलते दो दिन अवकाश रहेगा। दूरस्थ इलाके से आने वाले शिक्षक तीसरे दिन भी कम संख्या में पहुंचेंगे। तय समय तक कापियों की जांच शिक्षा विभाग के लिए चुनौती है।
आदेश भेजा जा रहा है
पहले दिन कापियों की ब्रिफिंग का काम किया गया। इसके चलते जांच देर से शुरु हुई। कुछ शिक्षक अनुपस्थित भी रहे हैं। इन्हें कोर्ट के माध्यम से आदेश भेजा जा रहा है। मंगलवार से जांच की गति तेज हो जाएगी। एनएस पट्टा, केंद्राध्यक्ष
hin_Deva hin_Deva hin_Deva hin_Deva hin_Deva hin_Deva